Peter Bárdy

Peter Bárdy (* 1. apríl 1977, Žilina) je slovenský novinár, komentátor a šéfredaktor spravodajského webu Aktuality.sk. Víťaz literárnej ankety Panta Rhei Awards Spisovateľ roka (2024) a Ceny knižnej múzy (2021). Spolu s Rastislavom Káčerom, dlhoročným diplomatom, moderujú úspešný autorský podcast Bárdy & Káčer, v ktorom reagujú na aktuálne politické dianie. S tým sa stali víťazmi ankety Podcast roka 2024 v kategórii Ucho, objav roka. Bárdy pôsobil aj ako šéfredaktor týždenníka Život. 

 Životopis 
Narodil sa v Žiline. Je absolventom Gymnázia Hlinská v rodnom meste. Študoval publicistiku na Univerzite Mateja Bela v Banskej Bystrici.

V médiách začal pracovať v polovici 90. rokov. Pracoval v rádiu Frontinus, v Žilinskom večerníku (redaktor, šéfredaktor), v Novom Čase, s Palom Rýpalom robil v žilinskom časopise Reportér, v týždenníku LIVE atď. Spolupracoval s denníkmi a tlačovými agentúrami.

V roku 2008 nastúpil na pozíciu šéfredaktora spravodajského webu Aktuality.sk. V roku 2015 prebudovali redakciu, pričom dnes sú Aktuality.sk známe predovšetkým vďaka investigatívnej žurnalistike, komentárom a kauzám.

Po vražde investigatívneho novinára Jána Kuciaka sa zúčastnil viacerých medzinárodných aj domácich konferencií týkajúcich sa slobody tlače.

V minulosti bol členom Ultras Žilina – fanúšikom futbalového klubu MŠK Žilina. Dodnes sa hlási k fanúšikom tohto tímu.

 Ocenenia 
2017: Novinárska cena, Cena vydavateľov periodickej tlače, séria príspevkov k 25 rokom Slovenskej republiky (Peter Bárdy, Tomáš Kyseľ, Martin Odkladal, Ján Petrovič, Rudolf Sivý, Marek Vagovič, Stanislava Harkotová, Jana Čunderlíková, Ján Jasenka, Michal Čarnoky)
2022: Cena knižnej múzy, debutant roka (Obyčajný Matovič. Homo Vulgaris)
2025: Cena knižnej múzy, slovenský spisovateľ roka (Zuzana Čaputová: Odvaha k ľudskosti)
2025: Podcast roka, objav roka „Ucho“ (Bárdy & Káčer)
2025: Top najpredávanejší domáci autori/autorky za rok 2024, Martinus

 Knižná tvorba 
V 90. rokoch sa venoval spravodajstvu z regiónov, predovšetkým zo Žiliny a Žilinského kraja. Postupne začal publikovať články týkajúce sa kriminality a organizovaného zločinu. Neskôr začal komentovať spoločenské a politické dianie.

V pozícii šéfredaktora Aktuality.sk stál pri vytvorení investigatívneho tímu, ktorého členom bol aj zavraždený Ján Kuciak. Po vražde Kuciaka (21. február 2018 vo Veľkej Mači) Aktuality.sk rozšírili svoj záber v oblasti investigatívnej žurnalistiky.

V októbri 2021 vydalo vydavateľstvo Ringier Axel Springer SK knižnú prvotinu Petra Bárdyho „Obyčajný Matovič. Homo vulgaris“. Knižný debut šéfredaktora Aktuality.sk je pokusom o sondu do sveta antipolitika a populistu, ktorý samého seba označil za homo vulgaris – človeka obyčajného a na „obyčajnosti“ postavil svoju komunikačnú stratégiu. Peter Bárdy sa pokúša nájsť odpoveď na to, ako a prečo práve Matovič presvedčil obyčajných ľudí – voličov Smeru, že éra „našich ľudí“ musí dostať stopku. Analyzuje, čo všetko prispelo k tomu, že Matovičova stávka na jednu kartu vyšla.

V ankete Panta Rhei Awards 2021, Cena knižnej múzy, sa stal víťazom kategórie debutant roka.

V roku 2023 vyšla Bárdymu kniha Fico: Posadnutý mocou, ktorá prostredníctvom svedectiev približne troch desiatok bývalých politických kolegov, partnerov aj oponentov Roberta Fica mapuje vzostupy a pády politického lídra reprezentujúceho špecifický fenomén v novodobých slovenských dejinách. „Analyzuje konkrétne kroky a skúma motiváciu muža, ktorý sa cestou na úrad vlády zmenil z tvrdo pracujúceho a načúvajúceho profesionála na stroj posadnutý mocou.“

V roku 2024 mu vyšla kniha Zuzana Čaputová: Odvaha k ľudskosti, v ktorej využil skúsenosti z predchádzajúcich kníh a vytvoril pútavý príheh prezidentky Čaputovej aj s dôrazom na život mimo politiky.

V ankete Panta Rhei Awards 2024, Cena knižnej múzy, sa stal víťazom kategórie Spisovateľ roka.

V apríli 2025 vyšiel Bárdymu druhý diel politického príbehu predsedu Smeru a vlády Roberta Fica, tentoraz s podtitulom Fico: Posadnutý pomstou. Mapuje udalosti od predčasných volieb 2023.

 Knižné publikácie 





 Referencie 

 Externé odkazy 
 Peter Bárdy – články autora na portáli Aktuality.sk

Kategória:Slovenskí novinári
Kategória:Slovenskí politickí komentátori
Kategória:Šéfredaktori periodík na Slovensku
Kategória:Absolventi Univerzity Mateja Bela v Banskej Bystrici
Kategória:Osobnosti zo Žiliny